钦定古今图书集成/理学汇编/学行典/第109卷 > 礼记 > 《曲礼》
## 钦定古今图书集成/理学汇编/学行典/第109卷 > 礼记 > 《曲礼》

《宦学》事师，非礼不亲。

〈陈注〉仕与学皆有师事，师所以明道也，而非礼则不相亲爱。

又

从于先生，不越路而与人言。遭先生于道，趋而进，正
立拱手。先生与之言，则对，不与之言，则趋而退。

〈陈注〉先生者，父兄之称。有德齿可为人师者，犹父兄也，故亦称“先生。”以“师”为父兄，则学者自比于子弟，故称“弟子。”

又

侍坐于先生，先生问焉，终则对。

〈陈注〉问终而后对，欲尽闻所问之旨，且不敢杂乱尊者之言也。

请业则起，请益则起。

〈陈注〉《请业》者，求当习之事；《请益》者，再问未尽之蕴，起所以致敬也。

父召无诺，先生召，无诺唯而起。

〈陈注〉父以恩，师以道，故所敬同。〈大全〉吕氏曰：“诺者，许而未行也。”